Боян Бойчев
Нощни пеперуди

chitanka.info

Нощта е разноцветна, разнолика,

Черна мозайка от стъкло,

По която светлините припкат,

Нощта — виенско колело.

Въртят се нощни пеперуди,

С мен, с теб, с някой друг,

Лесни, временни заблуди,

Без имена, без чувства и без звук.

Нощта е черна музика,

Копелето от бордеите на Бруклин.

И пошла чалга. И илюзия.

Тела на разпродаващи се кукли.

Танцуват нощни пеперуди,

Ти, тя или пък друга.

Коя къде ще се събуди

От илюзиите отрезвяла грубо?

И отърсила красивия прашец

В мъртвата забрава на сумрака,

Като загубен в светлото молец

Нощта отново ще дочака.

Ще изиграе и поредния си коз,

Без имена, без спомени дори,

А душата ѝ ще е досаден гост

В дискотека „Тридесет и три“.

На тридесет и три разпънаха Христос.

март 2000 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.